Vaalharts-ontvoerings: Aanvallers wou glo roofElzabie, Breggie en Dan Brand. Die aanval op ŉ gesin van Hartswater in die Noord-Kaap die afgelope naweek is reeds uit talle oorde skerp veroordeel. Dit terwyl die polisie steeds op soek is na Dan (83) en Breggie (79) Brand wat saam met hul dogter, Elzabie (50), aangeval is. Elzabie se liggaam is intussen gevind. Die aanvallers het egter volgens bronne reeds erken dat hulle die egpaar ook vermoor het en sal binnekort hul liggame gaan uitwys. Die drie is vermoedelik reeds Sondagmiddag ontvoer tydens ŉ aanval op ŉ kleinhoewe in die Vaalharts-omgewing naby Hartswater in die Noord-Kaap. Daar was tekens van ŉ struweling en bloedspatsels in die huis. Brig. Vishnu Naidoo, nasionale polisiewoordvoerder, het gesê die motief vir die aanval is vermoedelik roof. Die gesin se twee voertuie, ŉ Nissan Micra en ŉ Mazda CX5, is tydens die aanval gesteel. Die Micra is Maandagaand verlate in die Majaneng-nedersetting in Taung, Noordwes, gevind. Volgens Naidoo is die soektog in die Noord-Kaap voortgesit en die Mazda is in die Pudimoe-omgewing opgemerk. ŉ Vrou het bestuur en twee mans was saam met haar in die kar. “Die voertuig is voorgekeer en die drie verdagtes in hegtenis geneem,” het Naidoo gesê. Die vrou wat bestuur het, word na verneem word in hierdie stadium nie met die misdaad verbind nie. “Opvolgondersoeke is deur die nag gedoen en in die vroeë oggendure is die liggaam van die dogter in ŉ veld in die Takaneng-nedersetting in Taung gevind,” het Naidoo gesê. “Sy is vermoor, maar die oorsaak van haar dood moet nog vasgestel word.” Die soektog na Dan en Breggie – en moontlik ŉ vierde verdagte – duur intussen voort. Die polisie het vroeër sy 72‑uur-aktiveringsplan in werking gestel om alle leidrade na die gesin se verdwyning op te volg. Ingevolge dié plan word alle moontlike hulpbronne beskikbaar gestel om die ondersoekspan te help. Marius Müller, nasionale operasionele koördineerder van AfriForum, het gesê die verdagtes wat in hegtenis geneem is, wil bekentenisse aflê. Hulle het glo erken hulle het die egpaar en hul dogter vermoor. Die verdagtes sal na verwagting nadat al die nodige reëlings daarvoor getref is, die bejaarde egpaar se liggame gaan uitwys. Theo Joubert, die VF Plus se takvoorsitter op Hartswater, het gesê hoewel dit te vroeg is om tot ŉ besliste gevolgtrekking te kom, daar met veiligheid gesê kan word dat hierdie voorval óf deel van die huidige vlaag plaasaanvalle is óf “as dekmantel vir ander misdaad” gebruik word. “Magogong is op die grens tussen die Noord-Kaap en Noordwes. Onlangs is ŉ plaasaanval in die nabygeleë Reivilo uitgevoer, terwyl nog ŉ aanval verlede week gefnuik is. “Die VF Plus verwelkom ook ŉ mosie wat vanoggend in die Noord-Kaapse wetgewer aangeneem is wat die moorde veroordeel. Dit is sulke tydige en ondubbelsinnige reaksies wat nodig is om die gety van plaasmoorde te keer; mits dit natuurlik in optrede omgesit word,” het Joubert gesê. Ook Dianne Kohler Barnard, voorsitter van die DA se werkgroep oor landelike veiligheid, het die voorval veroordeel. “Die DA betuig sy diepste medelye met die familie van die oorledene en die omliggende gemeenskap wat steier onder die skok van hierdie wrede misdaad,” het sy gesê. Kohler Barnard het gesê dit is juis dié soort misdaad wat die DA daarop laat aandring dat dit ernstig deur die regering opgeneem word, ten spyte van pres. Cyril Ramaphosa se bewering dat geen boere in Suid-Afrika vermoor word nie. “Plaasaanvalle en -moorde moet net so ernstig opgeneem word soos geslagsgebaseerde geweld en hoogs opgeleide spesialiseenhede moet patrollies doen en die aanvalle stuit voor dit plaasvind. “Boere, plaaswerkers en hul gesinne werk 24 uur van die dag en sewe dae van die week om kos op ons tafels te sit en het die reg om in veiligheid te leef en te werk.”